**Verím v Ducha Svätého**

Katechéza v Roku viery

Košice 2013

Mons. Anton Fabian

1. **Dôkaz ducha – nálada, vnútorná sila**

Vtipne sa hovorí o manželovi, ktorý nemal harmonickú domácnosť, že prišiel za rabínom poradiť sa. „Iba sa hádame, žena mi nadáva, že nemáme peniaze, ustavične sú u nás prieky. Je to hotové peklo!“ Rabín mu poradil: „Vezmi tabuľku a napíš: To sa môže zmeniť! - a zaves v kuchyni.“ Vždy keď sa na tabuľku pozrel, čosi sa stalo. Po mesiaci prišiel za rabínom a hovorí: „To je zázrak. U nás sa všetko zmenilo. Tvoja tabuľka - to sa môže zmeniť - spôsobila prevrat. U nás je veselo, dobrá nálada, rád sa vraciam domov.“ Vtedy mu rabín povedal: „Tú tabuľku tam nechaj!“

Kuchyňa zostala tá istá, ľudia sú tí istí, šaty tiež, jedlo na stole je to isté a predsa je všetko ináč. Lebo iná je nálada, radosť, úsmev na tvári. Predtým jeden na druhého zazerali, „štekali“ po sebe, boli nespokojní, nežičliví. Potom nastúpilo porozumenie a vnímavosť. Podstatný je totiž postoj, ktorý je v duchu, v atmosfére. Ak sa má dosiahnuť zmena, treba ju robiť zvnútra.

Nie je to náhoda, že pred dvetisíc rokmi povedal Ježiš z Nazareta po zmŕtvychvstaní učeníkom vetu: „Prijmite Ducha Svätého!“ (Jn 20, 22). To znamená: prijmite silu, ktorá pôsobí zvnútra. Ona mení pohľad aj postoje: od sebectva k láske, od povrchnosti k hlbokému poznaniu, od plytkosti k zmyslu života, od ľahostajnosti k zrelosti.

1. **Premena apoštolov**

Keď chápeme Ducha Božieho ako silu, ktorá pretvára človeka zvnútra, začíname tušiť, že to nie je rozprávka, ale skutočnosť. Hoci nepatrí do hmotného zmyslového sveta je veľmi dôležitá. To, čo zažil Peter, Jakub, Ján, Ondrej a ostatní, si vieme predstaviť z každodenného života. S Ježišom chodili, jedli, dotýkali sa ho. Keď niečo rozprával, žasli nad jeho múdrosťou. Videli, ako sa správa k chudobným i bohatým. Keď zostali bez neho, hodnotili, rozmýšľali, ale ich poznanie o ňom bolo chaotické. Hoci s ním chodili a žili, ešte neboli veriaci v pravom slova zmysle. Verili po židovsky a nie po kristovsky.

Potom sa stalo niečo, čo voláme Zoslanie Ducha Svätého. Z hľadajúcich a pochybujúcich apoštolov sa stali kazatelia. Nepremenili sa vlastným uvažovaním, ani tým, že urobili nejaké skúšky, zvýšili si kvalifikáciu. Nestali sa novými skúmaním pravdy. Ale stali sa ohlasovateľmi preto, lebo Duch Svätý v nich účinkoval, podľa Ježišovho prísľubu: „On ma oslávi, lebo z môjho vezme a zvestuje Vám“ (Jn 16, 14).

Toto je podstatné: z Božieho Kristovho Ducha bolo vložené do Petra, preto mohol hovoriť o Ježišovi. Vlastne nehovoril o Ježišovi, ale zo spojenia s Ježišom. Tritisíc ľudí sa dalo pokrstiť, pretože niečo z Ježiša bolo vzaté a odovzdané do Petra. Peter sa stal veriaci: začal žiť ináč, lebo jeho duch bol pretvorený, postoje a nazeranie sa zmenili.

1. **Z môjho vezme a zvestuje Vám**

Hudbe môže rozumieť ten, v kom hudba je. V kom hudobná kapacita nie je, darmo počúva, nič ho neoslovuje. Ale v kom je hudba, toho očarí, keď spieva Bocelli. V kom je láska, ten rozumie, čo to je milovať. V kom láska nie je, ten sa bude dívať a nerozumie. Augustín (354-430) hovorí, že ducha môže vidieť ten, kto ducha má. Vychádza z Plotinovej vety, ktorého veľmi obdivoval Goethe: „Keby oko nebolo slnečné, nemohlo by rozpoznať slnko.“ Už Plotinus (205-270) povedal: keby si nemal orgán v sebe, ty by si nemohol vidieť svetlo. Čiže nielen preto vidíš, že je slnko, ale preto, lebo v tebe je oko, orgán, s ktorým to dokážeš. Podobne: pretože niečo z Božieho Krista je vzaté a dané do človeka, preto má vieru. Toto je Duch Svätý, Duch Boží, ktorého dnes vyznávame, veríme a o ňom spievame.

Čo spôsobuje, že v nedeľu ideme na svätú omšu, do zhromaždenia veriacich? Kto je hýbateľ ? Čo je pohnútka? Niekto by mohol povedať: chodil starý otec, môj otec, chodím aj ja. Chodila babka, moja mama, chodím aj ja do kostola - čiže z tradície, zo zvyku. Deti by mohli povedať: otec zavelil, že sa ide do kostola a museli sme poslúchnuť - čiže z poslušnosti. Niektorí by mohli povedať, že treba aj odpočinúť, veď celý týždeň sme prepracovaní – relax. Ďalší môže povedať: mám problém so zdravím, so vzťahmi, potrebujem si vyprosiť niečo, preto som v kostole.

Všetky odpovede sú racionálne. Ale to, čo nami pohlo doma, aby sme išli do kostola, sa volá Duch Svätý. Keby sme nemali v sebe Ducha Božieho, Ducha Svätého, tak ideme inam. Keby bol v nás iba duch športu, tak by sme sa otočili a išli na ihrisko. Keby bol v nás iba duch vlastníctva, tak by sme išli do Tesca niečo kúpiť. Ale v nás je Duch Svätý a ten Duch Boží nás poháňa konať dobro, byť milosrdní, ísť na omšu, pomodliť sa. To je popud, ktorý pochádza z Boha.

Táto pravda má svoje dôsledky pre náš každodenný život. Keď sa máme modliť, v tej chvíli z Božieho je vzaté a do nás vložené, sme obdarovaní pokojom a radosťou. Keď máme čítať Písmo Sväté, v tej chvíli z Božieho je vzaté a do nás vložené: sme múdrejší a silnejší. Každá služba, ktorú konáme, práca, ktorá je naším povolaním, sa môže stať požehnaním, lebo Kristova veta „z môjho vezme a zvestuje vám“, to je Duch Svätý. Schopnosť darovať sa potom pomáha rozvíjať svet.

1. **Duch v Trojici - spojené nádoby**

Rodinný a manželský život by mal byť ako spojené nádoby: keď sa uberie z jednej, odoberie sa aj z druhej, ak sa pridá do jednej, naleje sa aj do druhej. Toto podobenstvo vystihuje život človeka, lebo každý vo vnútri nosí určitý obsah a je spojený s druhým. V manželstve by obsahom mala byť láska.

Čím to je, že o niekom poviem: „Ja toho človeka nemôžem ani cítiť!?“ Pretože má inak zaklenuté uši? Alebo nos? Preto ho nemôžeme cítiť, že je nižší alebo vyšší? Všetci vieme, že pre sebectvo, lenivosť, lakomstvo, pýchu a nadutosť. Obsah je to, čo dáva človeku jedinečnosť, jeho duch. S niekym sa dajú vytvoriť vzťahy ako v spojených nádobách, od iného utekáme. Ak jedna spojená nádoba obsahuje čerstvú pomarančovú šťavu a druhá hnojovku, aký bude výsledok? Blen, ktorý sa vyhadzuje. Ľudia sa rozvádzajú.[[1]](#footnote-1)

Ježiš z Nazareta chcel vysvetliť apoštolom ako je to medzi ním a Otcom - ako v spojených nádobách. Medzi Otcom a Synom je obsah života tvorený radosťou a láskou. To je to, čo ich spája a čo my voláme Duch Svätý. Na inom biblickom mieste čítame: „Vylejem svojho ducha na každé telo“ (Joel 3, 1). Alebo: „Ako mňa poslal Otec, aj ja posielam vás“ (Jn 20, 21). V tom duchu lásky, v ktorom som ja prišiel na svet a žijem zjednotený s Otcom, ako spojené nádoby, v tom istom duchu posielam aj vás, apoštoli, do vašej misonárskej činnosti.

1. **Izaiášove podobenstvo**

Pravdu o Duchu Svätom vysvetľujú niektoré biblické podobenstvá (porov. Iz 55, 10). Keď prší dážď, zavlaží pôdu. Čo urobí s tou vodou jabloň? Premení ju na šťavnaté jablko. Čiže vodu premenenú stromom jabloň nazveme jablko. Dažďovej vode sme dali nové meno. Aj v strome hruška sa voda premení a už ju nevoláme voda, ale hruška. Vodu v slivke voláme slivka, v pomaranči pomaranč.

Podobne chce Duch Boží účinkovať v každom z nás. Skrze neho môže byť každý jedinečný, dostať iné meno, mať šťavu, príchuť života. Hruška, jabloň, slivka nestratí svoju jedinečnosť, lebo voda je dochutená. Vierou, otvorením sa pre dary Ducha Božieho, človek nestratí seba, ale získa vedomie: som syn a dcéra pred Bohom, som jedinečný, neopakovateľný, mám svoju osobitosť.

Pavol z Tarzu napísal: „Už nežijem už ja, ale vo mne žije Kristus“ (Gal 2, 20). Dovolil, aby dobro, ktoré je v Bohu, bolo umiestnené v ňom samom. Následne v otvorenosti voči Bohu a  ľuďom prežíval svoje dni a zistil, že to prináša ovocie - spojená nádoba s Bohom znamená posilnenie a obnovenie.

1. **Dar, v ktorom je Darca sám prítomný**

Zaujímavo napísal Fulgencius: Boh môže udeľovať dary každého druhu bez toho, aby sám v nich bol prítomný. Ale ak dáva lásku, dáva dôkaz svojej vlastnej prítomnosti (v teológii to voláme milosť). Božie dary môžu byť rôzne: kvet, zvieratá, hviezdy, vesmír - všetko je Boží vynález. Ale tam nie je prítomnosť Boha, iba stopa po Bohu. Ale láska je prítomnosť Ducha Božieho. Preto je rozumné otvárať sa láske a nechať ju v sebe účinkovať, lebo tým si zároveň človek daruje Božiu prítomnosť.

Hodnota lásky sa nedá ani kúpiť, ale každý deň vytvárať. A hoci je to náročné, je to zmysluplné. K tomu treba splniť dve podmienky: po prvé - otvoriť sa Bohu; po druhé - otvoriť sa v službe ľuďom. Opakom je človek zablokovaný. Do fľaše, ktorá je zazátkovaná, sa nedá nič naliať. Ak sa človek stane zazátkovanou fľašou svojimi starosťami, poživačnosťou a koncentráciou na seba, nikdy neporozumie, na čo je Duch Boží. Iba otvorenosť vo viere umožňuje prijať dary Jeho lásky.

*Do mesta sa prisťahovala rodina. Chlapci začali chodiť do základnej školy. Učiteľka potrebovala urobiť niektoré záznamy, a tak sa pýtala: ako sa volajú, koľko majú rokov, kde sa narodili? Ten smelší povedal: „Máme sedem rokov. Ja som sa narodil 8. apríla 2001 a môj brat 3. mája 2001.“ Učiteľka videla, že predsa rozdiel medzi chlapcami je väčší, preto povedala: „To predsa nie je možné.“ Na to reagoval ten tichší: „Nie je to tak, ako si myslíte. Jeden z nás je adoptovaný!“*

*„-A ktorý?“, pýtala sa učiteľka, hoci ju napadlo, že to nebola vhodná otázka. Chlapci sa pozreli na seba, usmiali sa a ozval sa ten smelší: „Kedysi sme sa to pýtali aj nášho otca a on nám povedal, že má nás oboch rovnako rád a že už si nepamätá, ktorý bol adoptovaný.“ [[2]](#footnote-2)*

Spojené nádoby v rodine medzi manželmi, aj medzi rodičmi a deťmi vyžadujú lásku: Výrokom „Ani si nepamätám, ktorý z vás dvoch je adoptovaný“ otec dokazuje, že v rodine nie je dôležité, kto je starší, mladší, kto je šikovnejší, koho zaujíma šport, koho umenie, ale dôležité je, aby bola atmosféra, duch lásky. Preto sa ju snaží vytvárať svojím postojom. Vždy to bude vo svete tak, že niekto vie byť hrdina, niekto podliak. Boh, ak s Ním vytvoríme spojené nádoby, pomáha žiť naplnením dobrom a láskou.

1. **Telo a duša**

Fyzika učí, že sila je vzájomné pôsobenie telies na seba. Newtonov zákon hovorí, že sila je zmena hybnosti počas určitého času. Básnik by silu definoval ako schopnosť rozlomiť čokoládu na štyri diely a potom zjesť len jeden.[[3]](#footnote-3)

Na prácu alebo športový výkon je nutné mať silné svaly, ale aj na konanie dobra a lásky, na podelenie sa a službu treba silu. Jednej sa učíme v škole, druhej v kostole. Prvá je hmotná, viditeľná, druhá patrí do kráľovstva ducha.

Programátora sa pýtali na rozdiel medzi hardvérom a softvérom. Povedal: „Hardvér je to, do čoho môžete kopnúť, keď nemáte dobrý softvér!“[[4]](#footnote-4) Hardvér a softvér symbolizujú vzťah tela a duše človeka. Ak telo nemá dušu – softvér, je mŕtvolou, patriacou na cintorín.

Spôsob, akým sa prihovoril Ježiš z Nazaretu učeníkom, keď chcel hovoriť o veciach duchovných, je stále aktuálny: „Pokoj vám! Ako mňa poslal Otec, aj ja posielam vás...Prijmite Ducha Svätého“ (porov. Jn 20, 21-23). Alebo na inom mieste: „Dám vám Ducha Tešiteľa, aby zostal s vami naveky“ (porov. Jn 14, 16). „Tešiteľ, Duch Svätý, ktorého Otec pošle v mojom mene, naučí vás všetko a pripomenie vám všetko, čo som vám povedal“ (Jn 14, 25).

1. **Sila lásky nad korisťou**

Odpoveď na otázku, prečo Ježiš nazýva Ducha Božieho útechou pre človeka, posilou a odvahou, nájdeme v starozákonných žalmoch: „Do výšav si vystúpil, so sebou si vzal zajatcov, ľudí si prijal do daru.“ (Ž 68, 19). Tento verš vykladá apoštol Pavol v liste Efezanom vzhľadom na Mesiáša. Kristus vyhral rozhodujúci zápas dejín sveta, boj so smrťou, odvekým nepriateľom života.

Človek je korisťou smrti a zomierania. Ale vďaka tomu, že má Ducha Ježišovho, je od smrtiaceho koristníctva oslobodený. Duchovný svet človeka, môže byť spolu s Ježišom oslávený. Preto veriť v Boha, veriť v Ducha Svätého, znamená veriť v perspektívu života, ktorý je večný. Ak je v človeku Duch Boží, je v ňom čosi sväté, trváce a nepominuteľné, čo nemôže podliehať zákonom smrti a rozkladu.

Pred dvetisíc rokmi Izrael čakal víťaza nad Rímom, ktorý im mal odovzdať vzácnu korisť – vládu nad svetom. Mnohokrát si i dnes ľudia myslia, že Boh je na to, aby dal dobré zdravie, viac peňazí alebo dobré jedlo. Mnohí majú Boha na to, aby im pomohol ku krásnej dovolenke, úspechu alebo pohodliu. Lenže Ježiš nenapĺňa tieto očakávania. On vymyslel dar Ducha Svätého, ako silu k láske a vyslobodeniu z choroby a smrti.[[5]](#footnote-5)

1. **Láska v každodennom živote**

Ako je možné silu lásky a nádeje konkrétne uplatniť v každodennom živote? Spomeňme si na zážitok: niečo sme darovali a obdarovaný povedal: „Ale to ste nemuseli!“ Dôležité je to, čo sme práve nemuseli urobiť. Či nám na niekom záleží, to vidno až potom, keď skončí povinnosť.

Chorý v nemocnici vidí rozdiel medzi starostlivosťou z povinnosti a starostlivosťou z lásky. Robiť veci len preto, že máme niekoho radi - to je Duch Boží. Prísť domov s kvetmi bez dôvodu, dať bozk nečakane, zavolať osamelému, spýtať sa, ako sa má, urobiť službu, láskavosť, o ktorú nikto nežiadal, pomôcť na úrade a priateľsky. Toto sú momenty, ktoré majú spoločného menovateľa: „Ale to ste nemuseli“.

Ako kvet potrebuje silu stonky, ktorá ho podopiera, drží pevne v každom počasí, dvíha ho v ústrety slnku, tak človek potrebuje silu lásky, ktorá ho drží pevne v každých okolnostiach a dvíha ho v ústrety Bohu.

*Psychologička Virgínia Satirová pracovala v sedemdesiatych rokoch minulého storočia s Indiánmi kmeňa Sioux. Píše, že jeden z prvých, ktorého stretla, bol starý, asi osemdesiatročný náčelník, bývajúci v zrube. Nemal žiadne zuby a ruky už mal zdeformované. Spolu s ním prišlo aj jeho osem detí, z ktorých dve boli označené ako schizofrenické. Psychologička poznamenala: „Nikdy predtým som s Indiánmi nepracovala. Vedela som, že sa im môžem prihovoriť, hoci som nevedela, či ma pochopia a či ja pochopím ich. Preto som povedala: Ešte nikdy v živote som nepracovala s Indiánmi. Bola by som rada, keby ste ma poučili, čo musím vedieť na to, aby som vám porozumela. A ja vás, ak dovolíte, naučím to isté.“*

Výrok: Bola by som rada, keby ste ma poučili, čo musím vedieť na to, aby som vám porozumela - je znakom pokory a lásky. Toto by mala povedať každá žena: Muž môj, pouč ma, čo musím vedieť na to, aby som porozumela tebe – svetu muža. Muž by mal povedať žene: Žena moja, povedz mi, čo ja musím vedieť na to, aby som porozumel svetu ženy. Veriaci by mal povedať: Bože, pouč ma, čo musím vedieť, aby som rozumel duchovnému životu, aby som rozumel tvojmu životu. Ježišu Kriste, pouč ma, aby som pochopil Božiu lásku ku mne, lebo iba vtedy urobím krok v ústrety Bohu.

1. **Duch Svätý – náš advokát**

Svet, v ktorom žijeme, potrebuje prokurátorov aj advokátov. Lebo ak sa na jednej strane kradne, klame a ubližuje, musí na strane druhej byť spravodlivosť a právo.

Aj Evanjelium podľa Jána rozpráva o advokátovi. Ježiš z Nazareta hovorí pred odchodom svojim učeníkom: „Poprosím Otca a on vám dá iného Tešiteľa (v gréčtine Paraklétos), aby zostal s vami naveky - Ducha pravdy...Nenechám vás ako siroty, prídem k vám.... (por. Jn 14, 15-21)

Paraklétos v gréckej terminológii sa používal pred dvetisíc rokmi v občianskych sporoch v súdnych sieňach. Človek, stojaci pred súdom, si volal na pomoc obhajcu - parakléta.

*Dežo prišiel k advokátovi so žiadosťou o obhajobu.*

*Advokát sa pýta: „Máte nejaký majetok, ktorým by ste zaplatili túto službu?“*

*Dežo hovorí: „Mám koňa, dve kravy a desať sliepok.“*

*Advokát to uznal za dostatočné a pýta sa: „V akom spore vás mám zastupovať?“*

*Dežo odpovedá: „Za krádež koňa, dvoch kráv a desiatich sliepok!“[[6]](#footnote-6)*

Prečo použil Ježiš na pomenovanie Božieho Ducha výraz z občianskeho života? Keď sa večer zamýšľame nad prežitým dňom, stojíme akoby pred súdom – pred vlastným svedomím. Ono nám povie: dnes si bol lenivý, alebo dnes si urazil kolegu v práci, alebo zachoval si sa nepoctivo vo financiách, bol si vulgárny, atď. Sudca, ktorý sa volá svedomie a ktorého nosíme v sebe, nás dennodenne odsudzuje.

Ježiš to vedel, a preto povedal učeníkom: Ja vám dám obhajcu, parakléta, tešiteľa!

Proti všetkému, čo na vás žaluje vaše svedomie, proti každému sebectvu a zlobe sa postaví Duch Boží vo vás. On vás bude chrániť, ospravedlňovať, potešovať, bude vás robiť Bohu milými.

Z tohto pohľadu je dôležité každý večer povedať Bohu: Daj mi svojho Ducha! Daj mi správne poznanie o mne samom. A Boh neostane mlčať. On nám vnukne, čo máme robiť:

totiž povedať: Ľutujem, odpusť mi moje viny!

1. **Tomáš Aquinský o Duchu Svätom**

Tomáš Akvinský píše: Duch Svätý je tešiteľ a advokát, ako Syn. Že Syn je advokát a obranca, to nachádzame v Jánovom liste: „Máme u Otca Zástancu (advokáta), Ježiša Krista“ (1Jn 2, 1). Že je aj tešiteľom, to predpovedal už Izaiáš: „Duch Pána ma poslal...na potešenie všetkých zarmútených na Sione“ (Iz 61, 3). Aj Syn aj Duch Svätý sú tešitelia rozličným spôsobom: Kristus je advokátom prihováraním sa za nás u Otca. Duch Svätý je ním v tom zmysle, že nám vnuká, ako máme prosiť.[[7]](#footnote-7)

Na konci života budeme stáť pred Božím súdom. Obyčajne si myslíme, že na jednej strane bude Boh, Ježiš Kristus, Panna Mária, všetci svätí a na druhej strane budem ja – hriešnik. Dúfame, že zomrieme zmierení, že nebudeme mať nijaký hriech, pre ktorý by sme nemohli ísť do neba.

Ale keď mám v sebe Parakléta, a keď s týmto Duchom Božím vo mne prídem na posledný súd, ako by mohol Boh odsúdiť Boha vo mne? Ako by mohol Trojjedinný Boh odsúdiť jednu osobu z Najsvätejšej Trojice – Ducha Svätého vo mne? Z toho vyplýva, že nemusím ísť pred Pána so strachom ale s dôverou. Lebo nosím v sebe obhajcu, Tešiteľa.

1. **Nesúdi ale obhajuje**

Možno by niekto namietal: Taká náuka je proti Katechizmu katolíckej cirkvi, lebo v článku 1021 a 1038 sa jasne hovorí, že Boh je spravodlivý sudca, hovorí sa o osobitnom súde a o poslednom súde. Aj v jednej zo šiestich hlavných právd (dogiem) je, že: Boh je spravodlivý sudca, dobrých odmeňuje a zlých tresce.

Táto pravda viery je nespochybniteľná. Ale ako chápeme: zlých tresce? Lebo tých, ktorí o Boha nestoja, ktorí nemajú záujem prijať jeho ducha, Parakletos, tí, ktorí Boha odsúvajú, ktorí chcú žiť v sebeckosti, zotrvávajú vo svojom hriechu, egoizme, tí, ktorí sa chvália svojou neverou, sa trestajú sami. Prídu do situácie, v ktorej nebudú mať obhajcu. Zrazu budú odsúdení. To je význam slov – zlých tresce.

Boh počas celého života je na našej strane. Robí všetko pre to, aby dal nášmu životu zmysel, aby nás uistil o svojej láske. Slová: „Nenechám vás ako siroty, dám vám Ducha Svätého, Tešiteľa“ - obhajcu, nás uisťujú, že Ježiš nie je proti nám, ale za nás. Kde si môžeme objednať lepšieho obhajcu ako toho, ktorého nám dáva Ježiš? Neoplatí sa veriť mu?

1. **Požiadavka lásky k blížnemu**

Náuka o Duchu Svätom však zároveň vyvoláva jednu požiadavku. Ježiš chce, aby sme ten istý Boží postoj, postoj lásky prechovávali voči ľuďom a stali sa ich obhajcami.

Je ľahko robiť prokurátora, vyčítať, pomenovať chyby druhého, obžalovať ho za to, čo mal urobiť a zanedbal a prípadne potrestať. To všetko je prirodzené, často potrebné, ale veľmi ľudské.

Oveľa ťažšie je byť trpezlivým, milosrdným a láskavým. K tomu nám Ježiš dáva pomoc a posilu: Ducha Božieho. On v nás je nielen naším obhajcom, ale aj obhajcom iných ľudí.

*Stalo sa vraj raz v kláštore, že sa jeden z mladých mníchov previnil. Prišiel domov neskoro večer. Bratia ho za to z kláštora vylúčili. Previnilec odišiel k starému mudrcovi, Antonovi a nejaký čas s ním hovoril. Starec, mních sa ho ujal. O mesiac ho poslal naspäť do pôvodného kláštora.*

*Ale bratia mnísi previnilca opäť vyhnali. Potom ich navštívil starec -mudrc a povedal tieto slová: Jedna loď prežila strašnú búrku na mori. Stratila všetok svoj náklad. Prázdna a s veľkou námahou sa vrátila do prístavu. A vy teraz chcete potopiť takúto zachránenú loď?*

*Mnísi pochopili, že tieto slová sa vzťahujú na ich nešťastného spolubrata.*

Toto je príklad, kedy človek robí druhému obhajcu. Aj človek môže byť Paraklétos: advokát, tešiteľ druhého, keď má v sebe Ducha Božieho.

Ďakujme za pravdu o Duchu Svätom. Nie je ani abstraktná, ani nepochopiteľná. Je nám blízka, lebo sa dotýka ľudskej duchovnosti. V modernej gospelovej piesni sa o tom hovorí takto:

Môj duch je žalobca,

vždy večer ma súdi.

Volá sa svedomie.

Neľúbi, čo ľúbim.

Jeho Duch je iný,

volá sa Duch Svätý,

robí advokáta,

duši nosí kvety.

Duch lásky, nádeje

zaplaví svet celý,

lebo Zmŕtvychvstalý

medzi nami velí.

Komu odpustíte,

bude odpustené

a milosrdenstvo

znova vyslovené.

Dôverujem, Pane,

istotu mám v tebe,

že si milosrdný,

pritúliš ma k sebe.

Ani dnes nesúdiš,

neotváraš rany

a špinavé vody

meníš na fontány.[[8]](#footnote-8)

1. Porov. CHALUPA, J.: *Homílie v Tvrdošín*e 1989. In: Archív autora. [↑](#footnote-ref-1)
2. Porov. *Život je zaujímavý.* Vrútky : Advent - Orion 2006, str. 76. [↑](#footnote-ref-2)
3. Poslala VIORSTOVÁ Judith, USA: *K zamyšlení.* In: Výber. Reader´s Digest, marec 2007, str. 31. [↑](#footnote-ref-3)
4. HRDINOVÁ, B.: *Smích, nejlepší lék.* In: Reader´s Digest, marec 2007, str. 18. [↑](#footnote-ref-4)
5. Porov. BENEDIKT XVI: *Zasiahnutí neviditeľným.* Trnava : Dobrá kniha 2006, str. 151. [↑](#footnote-ref-5)
6. HORECKÝ, M. (editor): *Humor do vrecka.* Košice : Východoslovenské vydavateľstvo 1985, str. 181. [↑](#footnote-ref-6)
7. AQUINSKÝ, T.: *Commento al vangelo di san Giovanni /3,* XIII - XXI. Roma : Citta nuova 1992, str. 116-117. [↑](#footnote-ref-7)
8. FABIAN, A.: Milosrdenstvo. In : ČEKOVSKÝ, M. - FABIAN, A.J.A.: *Via lucis.* Košice : Art Lumen 2009, č. 9, www.rimka.sk/vialucis. [↑](#footnote-ref-8)